Гөлназ Сәфәрова “Кадерле кадр” сәхифәсендә (ФОТО)

	Гөлназның фотоларын «кулга төшергәч», редакция кызлары белән аның хакында сөйләшеп утырдык. «Ул – новатор, – диде Рания Юнысова, – татар теленә беренчеләрдән булып Европа аһәңен кертүче». Дөрес, Рания барлык алып баручылар да Гөлназча сөйләшергә тиеш дип әйтми. Тик, вариант буларак, мондый сөйләм шактый күркәм һәм истә кала торган дип саный.	 «Гөлназ – креатив фикерләүче, бар килеш-килбәте, сөйләү стиле белән аны ишеткән, күргән мизгелдән үк җәлеп итә белүче алып баручы», – ди Рәйсә Борһаниева. Мин үзем, бу кызлардан, шул исәптән Гөлназдан да өлкәнрәк кеше буларак: «Бу заманның яшьләренә шаккатарлык – үзләре матур, үзләре чая, акылларына да исең китәрлек», – дип кенә өстим әле. Безнең кебек: «Коммунизм килгәч, бар да яхшы булыр...» дип утырмыйлар, тимерне кызуында сугалар. Шәхси тормышларына зыян салмый гына карьера да ясыйлар. Гөлназның әлеге «алтын татар яшьләре»нең лаеклы вәкиле икәнлегендә шик беркемдә дә тумастыр. 

1.«Фотода миңа 3 ай да 15 көн. Әбисе белән бабасының беренче оныгы – Гөлназ атлы кызчык булыр бу». 

2. «Мин инде шактый үскәнмен, 10 айлык булганмын». 

3. «Әни безне һәр елны Камал театрында узучы Яңа ел бәйрәменә алып бара иде. 1992 ел». 

4. «Икенче сыйныфта укыган чагым. Прическаларны мин кечкенәдән яратам. Әни миңа көн саен чәчне төрлечә үрә, ике көн рәттән бер үк фасон кабатланмый иде». 

5.«Шушындый тулы, матур гаиләдә тууым һәм үсүем өчен мин Ходайга рәхмәтлемен! 1990 ел». 

6. «Минем иң яраткан әбием. Без аның белән бер-беребезгә бик охшаганбыз. Холыкларыбыз, фикерләребез бер үк». 

7.«Әни мине бик күп түгәрәкләргә йөртте, төрле конкурсларда катнаша идем. Бу фотода бал биюләре өйрәнергә йөргән чагым». 

8.«Әни белән. «Синең бөтен серләреңне чәчми-түкми сөйли ала торган дус кызың бармы?» дигән сорауга мин һәрвакыт: «Бар, ул – әни!» дип җавап бирәм». 

9. «Ирем Ленар Мухин белән. Фамилиясенә карап, ирең урысмы әллә дип сораучылар бар. Ул, әлбәттә, татар. Заманында бабасының фамилиясен бутап язганнар, шуннан киткән инде...» 

10. «Улыбыз Айдан белән. Кыз туса Айсил, ул туса Айдан кушарбыз дип исемнәр әзерләп куйган идек. Айдан туды! Бу фотода улыбызга 1 яшь тә 3 ай. Иң яраткан сүзе «бабай». Минем әтине бик ярата». 

11. «Кол Шәриф мәчете. Айданга исем куштыру». 

12 «Әнием. Бөтен ирешелгән уңышларым белән мин, иң беренче чиратта, әниемә бурычлымын». 

13. «Кеше язган сценарий буенча эшләргә яратмыйм. Үзем язам, үзем алып барам». 

14. «Искәндәр Хәйруллин хәзер инде миңа туганым кебек. Бик талантлы һәм шәп кеше». 
Ачык йөзле кешеләрне яратам да инде. Әлбәттә, яраткан кешеләрем исемлегендә кояш кебек балкып елмаючы Гөлназ Сәфәрова да бар, һәм елмаеп торган дәверендә ул әлеге исемлектән беркайчан да төшеп калмаячак.
  
	Земфира ГЫЙЛЬМЕТДИНОВА 	
Сәхнә

	№ 12 |  	


